
Editura Institutului Biblic și de Misiune Ortodoxă 


Sfântul ierarh losif mărturisitorul (1690-1705), episcop al Maramureşului, s-a îm- 
potrivit catolicizării românilor. 

Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă ie ! 
Slavă Ţie, Dumnezeul nostru, Slavă ie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 





dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem Ție, ca unui Stăpân, noi, păcătoşii robii Tăi, 


miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Și acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Şi S-a răstignit pentru noi în zilele lui Pilat din Pont, Şi a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, Să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 





Aştept învierea morţilor şi viaţa veacului ce va să fie. Amin ! 


Condacul 1 

Apărătorul şi Mântuitorul nostru lisus Hristos, Fiul lui Dumnezeu, ne-a dăruit nouă 
un părinte şi învăţător sfânt pe dreptcredinciosul ierarh Iosif mărturisitorul, care 
asemenea Păstorului celui Bun care şi-a dat viaţa pentru mântuirea lumii, aşa şi 
Iosif mărturisitorul, cu fapta şi cu cuvântul, a luminat tot Maramureşul. Pentru 
aceasta, noi acum îi înălțăm cântări de laudă şi împreună cu el cu umilință şi cre- 
dință cântăm Domnului: Aliluia! 


Icosul 1 

Pe părintele nostru Iosif mărturisitorul, pe arhiereul lui Hristos care împreună se 
află acum cu toţi sfinţii, în soborul cel mare al lui Hristos, să-l cinstim zicând: 
Bucură-te, că de la sânul mamei tale, te-a ales Domnul să slujeşti Sfintelor altare; 
Bucură-te, ce-l ce din tinereţe, ca Iosif cel prea frumos, fiul lui Iacov, ai fost iubit 
de Tatăl, de Fiul şi de Duhul Sfânt; 

Bucură-te, că Cel ce este harul şi adevărul, ţi-a luminat calea precum Domnul i-a 
luminat-o lui Moise, când şi-a apărat neamul ce zăcea în adâncă robie; 

Bucură-te, că până la sânge ai răbdat şi ai mărturisit pe Hristos înaintea dre- 
gătorilor lumii pe care i-ai ruşinat şi nu te-ai înspăimântat nici de temniţă, nici de 
moarte, ci şi în temniţă şi in faţa morţii, ai apărat credinţa cea dreaptă, pe care nea- 
mul tău a primit-o de la Hristos; 

Bucură-te, părinte Iosif, arhiereul cel drepteredincios al lui Hristos! 


Condacul al 2-lea 

Iosif mărturisitorul, a primit de la Dumnezeu multă înţelepciune, când a stat înai- 
ntea dregătorilor, apărând Legea cea dreaptă dată de Dumnezeu poporului nostru, 
aceştia, ca fariseii şi cărturarii, care ascultând cuvântul lui lisus Hristos, au zis: De 
unde ştie acesta carte, tot aşa şi dregătorii cei străini văzând ştiinţa şi înţelepciunea 
Sfântului Iosif mărturisitorul, au strigat: De unde are acest om atâta învăţătură, iar 
noi cunoscând că de la Dumnezeu ai primit lumina şi puterea, împreună cu tine 
părinte Iosif, îl prea mărim pe Dumnezeu zicând: Aliluia! 


Icosul al 2-lea 

Zis-a Domnul: Cel ce Mă va mărturisi pe Mine înaintea oamenilor, îl voi mărturisi 
şi Eu pe el în faţa Tatălui Meu cel din ceruri şi Tu pe Hristos L-ai mărturisit toată 
viaţa şi nu te-ai lepădat de EI, de aceea Stăpânul nostru lisus Hristos, te-a prea 
mărit părinte Iosif, pomenind numele tău în faţa Tatălui Său, care te-a primit şi te-a 
aşezat în rând cu toţi sfinţii care pe pământ au mărturisit şi au slujit cu vrednicie pe 
Dumnezeu, iar poporul drepteredincios văzând darul şi cununa pe care ai primit-o 





de la Hristos, alături de toţi voievozii şi slujitorii Sfintelor altare din Maramureş şi 
din tot Ardealul, cu bucurie au strigat: 

Bucură-te, părinte Iosif că ai fost binecuvântat de Tatăl nostru cel din ceruri; 
Bucură-te, mărturisitorule al PreaSfintei Treimi; 

Bucură-te, că asemenea cu Sfântul Nicolae şi Atanasie şi loan Gură de Aur, ai apă- 
rat credinţa ortodoxă; 

Bucură-te, că şi tu, asemenea cu Sfântul loan cel nou de la Suceava, ai pătimit de la 
acelaşi duşman viclean, al dreptei credinţe; 

Bucură-te, părinte Iosif, arhiereul cel drepteredincios al lui Hristos! 


Condacul al 3-lea 

„Eu sunt Păstorul cel Bun“, a zis lisus Hristos, şi după cum pe toţi slujitorii Bi- 
sericii Sale, care apără oile turmei sale, de lupii care încearcă să le răpească din 
staulul Bisericii sale şi pe tine care cu toiag tare ai păstorit poporul drepteredincios, 
te-a numit păstor bun, pentru că nu ai fost un năimit, nici nu ţi-ai părăsit turma, ci 
împreună cu toți slujitorii altarelor ortodoxe, aţi cântat neîncetat cântare de slavă 
lui Dumnezeu, zicând: Aliluia! 


Icosul al 3-lea 

Episcopia ta, Episcopia Maramureşului şi Sătmarului, este ocrotită de Maica 
Domnului, prea mărite arhiereu şi mucenic al lui lisus Hristos. Maica Domnului 
care este Maica durerii şi a bucuriei, ţi-a dat tărie şi ţie, şi la tot poporul lui 
Dumnezeu din aceste ţinuturi, să-şi poarte crucea cu răbdare şi să păstreze în suflet 
credinţa cea sfântă şi mare, credinţa strămoşească. În aceste zile, când episcopia ta 
Hristos a reînviat-o, sufletul tău şi a tot poporul drepteredincios, cu bucurie dau 
slavă lui Dumnezeu şi strigă: 

Bucură-te, acum părinte Iosif, care ai fost păstorul nostru cel bun, că turma ta nu 
este dezbinată; 

Bucură-te, episcopul nostru cel iubit, că s-a împlinit dorul tău cel sfânt, ca toţi 
românii să se închine într-un glas şi într-un gând; 

Bucură-te, că tu ocroteşti copiii şi pe părinţii lor binecredincioşi; 

Bucură-te, că pe tine Maica Domnului te-a iubit, pentru că tu cu rugăciunile tale 
fierbinţi, sfinţeşti ţara şi casa drepteredincioşilor; 

Bucură-te, părinte Iosif, arhiereul cel dreptcredincios al lui Hristos! 


Condacul al 4-lea 

Păstor şi mucenic, învăţător şi cârmuitor adevărat ai fost prea sfinţite părinte Iosif, 
de aceea Dumnezeu te-a încununat cu cununa nemuririi şi te-a aşezat între sfinţi, 
care sunt împreună slujitori la altarul cel de sus, unde liturghiseşte neîncetat Hri- 





stos. De aceea cu umilinţă şi credinţă te rugăm: Roagă-te şi pentru noi, pentru toţi 
cei ce cântăm lui Dumnezeu: Aliluia! 


Icosul al 4-lea 

„Minunat este Dumnezeu întru sfinţii lui“, zice Scriptura, minunat este numele tău, 
prea sfinţite părinte Iosif, pentru că precum Sfântul şi dreptul Iosif a îngrijit-o pe 
Maica Domnului şi pe Fiul lui Dumnezeu, pe Domnul nostru lisus Hristos, de la 
zămislire şi naştere ocrotindu-l şi apărându-l de Irod şi de toţi cei ce căutau să-l 
ucidă pe lisus, tot aşa şi tu prea sfinţite părinte Iosif, ai apărat Biserica noastră, care 
este Mireasa lui Hristos şi pe fiii ei drepteredincioşi din Maramureş şi Sătmar i-ai 
luminat şi i-ai apărat de cei ce doreau să-i înstrăineze de lumina cea curată a lui 
lisus Hristos. De aceea cu credinţă şi cu recunoştinţă, poporul lui Dumnezeu din 
Maramureş, din Ardeal şi din toată Țara Românească, cu sfinţenie te laudă şi te 
prea măresc zicând: 

Bucură-te, părinte al tuturor părinţilor din Maramureş şi Sătmar; 

Bucură-te, părinte al tuturor cuvioşilor care cinstesc pe Maica Domnului, în toate 
mănăstirile şi schiturile în care ard candelele dreptei credinţe; 

Bucură-te, că pe toți preoţii din episcopia ta în soboare i-ai adunat şi i-ai învăţat să 
lumineze poporul şi să-l întărească în credința pe care neamul nostru a moştenit-o 
de la apostolii lui lisus Hristos; 


Bucură-te, că tu faci parte dintre ierarhii mucenici ce au iubit pe lisus Hristos, mai 
mult decât toate rangurile pământeşti; 
Bucură-te, părinte Iosif, arhiereul cel dreptcredincios al lui Hristos! 


Condacul al 5-lea 

Hristos te-a ales pe tine, cel tare în credinţă şi nemişcat în dragoste față de poporul 
binecredincios, ca să-l mângâi, când era disprețuit şi asuprit de vrăjmaşii credinţei 
lor strămoşeşti. Cu faptele tale şi cu lumina Evangheliei Domnului Hristos ai 
luminat poporul. Cu graiul gurii tale l-ai învăţat Cuvântul lui Dumnezeu, cu jertfa 
şi cu suferinţa ta, ai zidit Biserica cea vie pe pământul românesc, pentru aceea noi 
toţi cei ce suntem dintr-un neam, şi de o Lege cu tine, cinstindu-te cu umilinţă cân- 
tăm lui Dumnezeu: Aliluia! 


Icosul al 5-lea 

Ca şi Moise, ai dorit părinte Iosif, să nu se cunoască locul unde odihnesc ose- 
mintele tale cele mult chinuite şi astfel pe noi ne-ai învăţat să cinstim fiecare 
mormânt ca pe un loc sfânt, bineştiind că acolo se odihneşte un drepteredincios 
creştin, care a fost purtător de cruce şi a adormit împărtăşit cu Dumnezeiescul Trup 
şi Sânge al lui lisus Hristos. Pentru aceasta, când ne oprim lângă fiecare mormânt, 
toţi ne amintim şi de tine părinte Iosif, prea mărind smerenia şi răbdarea ta, care 





Nici în viaţă şi nici în moarte nu te-ai înstrăinat de Hristos şi nici de preoţi sau de 
credincioşi, ci împreună cu cei binecredincioşi te odihneşti în acest pământ sfânt 
românesc. De aceea, te lăudăm, zicând: 

Bucură-te, că împreună cu preoţii tăi şi cu poporul binecredincios, staţi aici de 
veghe, lângă altarele strămoşeşti; 

Bucură-te, că în mormânt cu trupul fiind şi în Rai cu duhul, te veseleşti acum vă- 
zând pe fiii tăi duhovniceşti că în unitate se împărtăşesc din acelaşi potir dumne- 
zelesc; 

Bucură-te, mare duhovnic al Maramureşului, care de la locul tău din ceruri te rogi 
şi binecuvântezi pe toți slujitorii Bisericii lui Hristos, de azi; 

Bucură-te, că mormântul tău, care este necunoscut de oameni, este binecuvântat de 
Dumnezeu; 

Bucură-te, părinte Iosif, arhiereul cel dreptcredincios al lui Hristos! 


Condacul al 6-lea 

Har, putere şi pace, ca dintr-un izvor dumnezeiesc, curg din ostenelile sfinţilor, 
pentru toţi cei ce cinstesc numele lor, de aceea şi noi, cei ce cu smerenie slujim lui 
Dumnezeu, aici, unde cu sfinţenie ai slujit şi tu părinte Iosif, cu cântări cuvioase şi 
sfinte, te lăudăm şi lui Dumnezeu înălțăm cântări de laudă, zicând: Aliluia! 


Icosul al 6-lea 

Adevărul ai iubit şi pe Hristos cu credinţă L-ai slujit, de aceea în case şi în biserici, 
în Sfintele noastre mănăstiri şi schituri te pomenim şi zicem mereu: 

Bucură-te, părinte Iosif, care ai mărturisit pe Hristos înaintea dregătorilor cei vi- 
cleni, care au încercat să te dezbrace de haina cea sfântă a Ortodoxiei şi să te îm- 
brace în haina cea străină a ereziei; 

Bucură-te, că ai fost nebiruit şi cu înţelepciune ai apărat dreptatea Bisericii Orto- 
doxe; 

Bucură-te, mărturisitorule, că ai rămas ucenic credincios al Bisericii lui Hristos şi 
nu ţi-ai vândut sufletul ca Iuda cel rău credincios; 

Bucură-te, că nu ai primit să guşti din apa ereziei, ci ai iubit numai apa cea vie, a 
Evangheliei Domnului; 

Bucură-te, părinte Iosif, arhiereul cel dreptcredincios al lui Hristos! 


Condacul al 7-lea 

Şapte sunt darurile Duhului Sfânt, care au împodobit viaţa ta, pentru aceasta fiii tăi 
şi slujitorii Sfintelor altare precum şi cei ce te-au legat în lanţuri şi te-au aruncat în 
temniţa grea de la Hust, s-au cutremurat de răbdarea ta şi de lumina ce lumina faţa 
ta, iar noi, văzând harul ce răsare din darurile cu care Duhul Sfânt te-a înzestrat, 
împreună cu tine părinte, prea mărim pe Dumnezeu, zicând: Aliluia! 





Icosul al 7-lea 

Cunoscând Cuvântul Domnului care a zis: „Cel ce vrea să vină după Mine, să se 
lepede de sine, să-şi ia crucea sa şi să-Mi urmeze Mie“, din pruncie, din casa 
părintească, ai fost pătruns de un duh luminos care te-a apropiat de Hristos, şi ai 
ascultat acest cuvânt, pe care Fiul lui Dumnezeu L-a rostit ca pe o chemare, cuvânt 
pe care ascultându-l, toţi sfinții şi cuvioşii s-au lepădat de mamă şi de tată şi au 
îmbrăcat cămaşa lui Hristos, urcând împreună cu Domnul drumul crucii, vieţii 
călugăreşti şi tu părinte losife ţi-ai dăruit viaţa lui Dumnezeu, sfințindu-te, lumi- 
nându-te, unindu-te cu Dumnezeu, pentru aceasta noi cu umilință stând în faţa 
icoanei tale, zicem: 

Bucură-te, părinte Iosif, care porți pe faţa ta chipul lui Hristos; 

Bucură-te, omule al lui Dumnezeu, care te-ai învrednicit să vezi pe Maica 
Domnului plângând de mila neamului tău cel oropsit şi asuprit pentru credinţa lui 
strămoşească; 

Bucură-te, că ai primit în sufletul tău învăţătura cea curată a lui Hristos de la 
preoţii binecredincioşi, de la monahii cei cuvioşi care trăiau în munţii şi în codrii 
Năsăudului, ai Maramureşului şi în tot Ardealul; 

Bucură-te, că ai primit peste veşmântul călugăriei şi haina împărătească a arhieriei 
de la Dosoftei, părintele poeziei româneşti; 

Bucură-te, părinte Iosif, arhiereul cel dreptcredincios al lui Hristos! 


Condacul al 8-lea 

Prin viaţa şi credinţa ta cea curată, te-ai făcut părtaş dumnezeieştii firi, cum zice 
Scriptura şi luând har peste har, ai ajuns prin dumnezeiescul har fiu al Luminii, fiu 
al Învierii, fiu al lui Dumnezeu, de aceea am îndrăznit şi noi, să ne îndreptăm 
gândurile şi glasurile spre tine, având credinţa că ne vei asculta şi te vei ruga 
Domnului pentru noi păcătoşii. Cu stăruinţă căzând în genunchi te rugăm: pe cei 
neputincioşi să-i miluieşti. Pe cei bolnavi să-i întăreşti. Pe cei ce sunt în călătorie 
să-i ocroteşti, pe prunci să-i creşti, pe tineri să-i miluieşti, pe cei orfani şi pe bătrâni 
să-i mângâi, pentru toţi, ca cel ce ai primit har de la Dumnezeu, să te rogi şi cu 
rugăciunile tale să ne ajuţi, ca împreună cu tot poporul cel prea iubit al lui Hristos, 
să cântăm: Aliluia! 


Icosul al 8-lea 

Prea sfinţite părinte şi mare mărturisitorule al lui Hristos, losife ajută-ne şi pe noi 
să ajungem să prăznuim ziua cea mare, ziua a opta, ziua învierii tuturor şi 
împreună cu Hristos care este Domnul Cerului şi al pământului, Părintele veacului 
ce va să vină, să ne învrednicim a sta de-a dreapta Dreptului Judecător, şi să auzim 
zicându-ne şi nouă: „Veniţi, binecuvântaţii Tatălui Meu, de moşteniţi împărăţia cea 
pregătită vouă de la întemeierea lumii“. Înfricoşată şi întunecată va fi această zi 





pentru ereticii, pentru necredincioşii şi pentru păcătoşii care nu se vor pocăi. 
Părinte losif, cu rugăciunile tale izbăveşte sufletele noastre ca ziua aceea să nu fie 
întunecată, ci împreună cu PreaSfânta, prea binecuvântata Născătoare de Dumne- 
zeu, roagă-te să fim mântuiţi de osânda pe care cu dreptate o vor primi cei nepă- 
sători, atunci când Dreptul Judecător le va zice: „Duceţi-vă de la Mine bles- 
temaţilor, ...căci flămând am fost şi nu Mi-aţi dat să mănânc; însetat am fost şi nu 
Mi-aţi dat să beau; străin am fost şi nu M-aţi primit; gol, şi nu M-aţi îmbrăcat; bol- 
nav şi în temniţă, şi nu M-aţi cercetat...“. Ştim bunătatea ta arhiereule, cunoaştem 
mila ta față de cei păcătoşi şi rătăciți sau necredincioşi. Ne aducem aminte că şi tu, 
ca toți slujitorii Bisericii lui Hristos, ai binecuvântat şi nu ai blestemat, ai bine- 
cuvântat şi ai iertat, pe cei ce te-au batjocorit şi te-au condamnat la temniţă grea, 
pentru credinţa cea dreaptă a ta, pe care ai slujit-o împreună cu tot poporul din 
mitropolia ta. De aceea cu umilinţă zicem ţie: 

Bucură-te, că te-ai ostenit mult să ne aminteşti tuturor că viaţa e scurtă şi dreapta 
judecată este aproape; 

Bucură-te, că ne-ai învăţat pe toţi să ne amintim că în ceasul în care nu ne vom 
gândi, Mirele cel ceresc va veni; 

Bucură-te, că numele tău nu este uitat, ci se pomeneşte şi astăzi prin gura tuturor 
slujitorilor Sfintelor altare din Maramureş şi din toată ţara; 

Bucură-te, părinte, că poporul drepteredincios şi acum cu cântări şi cu rugăciuni 


împodobeşte bisericile şi mănăstirile din aceste locuri binecuvântate de Dumne- 
zeu; 
Bucură-te, părinte Iosif, arhiereul cel dreptcredincios al lui Hristos! 


Condacul al 9-lea 

Cerul se luminează, părinte, când pe pământ se înalță cântări de laudă lui Dumne- 
zeu. Îngerii din ceruri îşi însoțesc glasul cu îngerii bisericilor de pe pământ, iar 
Hristos, Cel ce a semănat în lume cuvântul adevărului, se bucură când vede că 
înfloreşte şi rodeşte învăţătura Evangheliei Sale. Domnul se bucură când vede 
arhiereii şi preoţii Bisericii Sale slujind cu vrednicie dumnezeiasca Liturghie. 
Îngerii cântă împreună cu monahii, credincioşii în biserică stând, în Cer li se pare 
că stau. Părinte losif, înger al lui Dumnezeu, din adâncul inimii te rugăm, cu 
rugăciunile tale întăreşte-ne credinţa şi ne ajută să mergem şi noi pe calea cea 
dreaptă spre Dumnezeu, du-ne şi pe noi în mijlocul îngerilor şi nu ne lăsa să cădem 
în întunericul iadului, unde diavolii batjocoresc şi chinuiesc pe cei necredincioşi şi 
cu puterea rugăciunii tale, întoarce-i pe toţi şi îi învaţă să cânte: Aliluia! 


Icosul al 9-lea 
Luminată este viaţa ta, sfinte şi mare mărturisitorule al lui Hristos. Arhanghel în 
trup ai fost, îngerul Bisericii lui Hristos din Maramureş, unde poporul a fost 





întotdeauna drepteredincios. Voievozii din această ţară, au jertfit totul pentru 
apărarea Bisericii Domnului. lar când voievozii au dispărut din acest pământ sfânt 
al Maramureşului, aici au rămas arhiereii care, ca nişte arhangheli cu sabie de foc, 
au apărat bisericile şi pe preoţi. Un arhanghel cu sabie de foc ai fost şi tu, părinte 
Iosif. Preoţii, care sunt îngerii satelor, te-au ascultat pe tine şi nici unul n-a 
participat la târgul întunecat de la Bălgrad, unde o ceată de năimiţi, pentru un blid 
de linte, şi-au vândut credinţa. Preoţii şi poporul din Maramureş, în frunte cu 
episcopul lor, n-au şezut pe scaunul vânzătorilor de la Alba Iulia, ci au rămas 
drepteredincioşi, păstrând datinile şi credința moştenită din strămoşi. Acum 
sufletul tău se bucură în ceruri, văzând înflorind dreapta credinţă şi Biserica, 
pentru care tu ai suferit: lanţuri, temniţă şi moarte grea. Ea e liberă şi strălucitoare, 
iar preoţii şi credincioşii ei deopotrivă, închinându-se îţi zic ţie: 

Bucură-te, losife, episcopul nostru, care cu sabie de foc ai apărat credinţa noastră 
strămoşească; 

Bucură-te, părinte losif, episcopul nostru, că îngerii satelor împreună cu bătrânii, 
tinerii şi copiii, se închină acum într-un glas cu fraţii lor din Moldova şi Țara 
Românească; 

Bucură-te, părinte losif că s-a scris numele tău în ceruri; 

Bucură-te că tinerii ucenici şi învăţăcei, care se pregătesc pentru sfânta preoţie, te- 
au chemat pe tine să fu patronul lor; 

Bucură-te, părinte Iosif, arhiereul cel dreptcredincios al lui Hristos! 


Condacul al 10-lea 

Slujirea ta, părinte, n-a încetat, ci şi acum se săvârşeşte în ceruri împreună cu toţi 
sfinţii care s-au născut din neamul românesc. Mare este numărul celor ce cu trupul 
odihnesc în pământul românesc, în umbra altarelor, în ograda bisericilor şi a 
mănăstirilor, în cuprinsul cimitirelor, iar cu sufletul se află în locaşurile drepţilor. 
Smerit şi drept a fost sufletul marelui număr de creştini care s-a născut din neamul 
românesc. Blând şi smerit aşa cum ne-a îndemnat Hristos ai fost şi tu, părinte Iosif, 
de aceea acum te bucuri în slava Cerului, împreună cu toți Sfinţii români şi cu 
aceştia împreună neîncetat cântaţi lui Dumnezeu: Aliluia! 


Icosul al 10-lea 

Steaua care a strălucit la Naşterea Domnului în Betleem, a luminat şi munţii şi 
văile de aici, unde nimeni nu se închina la idoli făcuţi din piatră, aur sau argint, nici 
nu erau chinuiți de patimi şi păcate spurcate de care erau stăpâniţi păgânii de la 
Roma şi Atena, ci poporul de aici îngrijindu-se de suflet ca să fie sănătos, aştepta şi 
el un Mântuitor. De aceea s-au bucurat de lumina ce s-a arătat departe în zare şi 
ciobanii de aici au cântat împreună cu păstorii de la Betleem - iar noi cunoscând 
dragostea ta faţă de Iisus, strigăm: 





Bucură-te, slujitorul lui lisus, care ai văzut pe Domnul în chipul fiecărui nou năs- 
cut; 

Bucură-te, prea sfinţite losife, cel ce ai avut sufletul curat ca şi al unui copil ne- 
vinovat; 

Bucură-te, sfânt cu inimă de bărbat, care ai înfruntat ispitele care veneau de la trup, 
de la lume şi de la diavolul; 

Bucură-te, prea cuvioase, care, ca un sihastru, ţi-ai sfințit viaţa cu post şi cu rugă- 
ciune; 

Bucură-te, părinte Iosif, arhiereul cel dreptcredincios al lui Hristos! 


Condacul al 11-lea 

Munţii şi dealurile s-au mişcat, pământul s-a cutremurat şi cerul s-a întunecat şi 
aici când la Ierusalim, pe Golgota, Fiul lui Dumnezeu strigând cu glas tare a zis: 
„Părinte în mâinile Tale încredinţez duhul Meu“ dându-și sufletul în mâinile 
Tatălui, atunci şi poporul de aici s-a înfiorat şi în sufletul lor au aflat că împărăţia 
satanei s-a prăbuşit, şi dacii cei blajini, din aceşti munţi, au primit în inima lor o 
lumină nouă care a venit de la lerusalim, iar tu părinte cu har şi putere trimisă de 
Dumnezeu, i-ai învăţat pe fiii celor ce cu lumina venită de la Golgota s-au în- 
creştinat, şi au păstrat legăturile străvechi cu Ierusalimul cel dumnezeiesc, care este 
Maica tuturor Bisericilor, şi asemenea cu strămoşii lor, cu inimă curată de atunci 
au cântat lui Dumnezeu neîncetat: Aliluia! 


Icosul al 11-lea 

Prea minunate părinte Iosif, ca Sfântul Nicolae te-ai luptat şi cu îndrăzneală ai 
ruşinat pe cei ce huleau Biserica strămoşilor tăi şi batjocoreau învăţătura cea dreap- 
tă a lui lisus Hristos, pentru aceasta, poporul drepteredincios, cinstindu-te a strigat: 
Bucură-te, apărătorule al Crucii şi slujitorul cel luminat al Bisericii lui Hristos, care 
slujeşte credinţa cea dreaptă, pentru care apostolii şi toți sfinţii şi-au dat viaţa; 
Bucură-te, ostaş neadormit, care aperi Biserica Domnului de eretici; 

Bucură-te, blând păstor al oilor celor cuvântătoare ale lui lisus Hristos; 

Bucură-te, prea sfințit slujitor al Bisericii Maramureşului şi Sătmarului, care ai pus 
stavilă vânturilor şi furtunii, care veneau peste noi din norii rătăcitori şi întunecoşi; 
Bucură-te, părinte Iosif, arhiereul cel dreptcredincios al lui Hristos! 


Condacul al 12-lea 

Lumina din Lumina Învierii Domnului, ţi-a călăuzit paşii întotdeauna, părinte Iosif 
şi când ai stat în faţa dregătorilor celor înstrăinaţi de învăţătura cea dreaptă a lui 
Hristos şi în întunericul temniţei unde ei te-au aruncat, fără a fi vinovat, dar tu, ca 
Mântuitorul, te-ai rugat, zicând: „Doamne iartă că nu ştiu ce fac“ şi ca un mare 
mucenic cu bucurie ai cântat neîncetat: Aliluia! 





Icosul al 12-lea 

Hristos, Arhierul arhiereilor şi Domnul domnilor, pe care l-ai slujit cu sfinţenie, ţi- 
a scris numele în Cărţile vieţii şi ca la Sfântul Nicolae, ţi-a pus pe cap cununa cea 
neveştejită de arhiereu, iar Maica Domnului în temniţă te-a cercetat şi cu cinste ţi-a 
pus pe umeri omoforul cel luminat de episcop al poporului dreptcredincios din 
Maramureş, şi atunci poporul lui Dumnezeu din ţara marelui Bogdan, împreună cu 
îngerii şi cu toţi sfinţii, lângă mormântul tău au cântat: 

Bucură-te, losife, episcopul cel binecuvântat de Dumnezeu şi prea iubit de lisus 
Hristos şi de Maica Domnului care te-a încununat cu cea mai scumpă cunună de 
arhiereu şi martir; 

Bucură-te, mucenicule, care ai primit de la Hristos cunună, de la Maica Domnului 
veşmânt de laudă şi lumină, iar de la îngeri şi de la sfinţi, cinstirea cea mai înaltă, 
primindu-te în ceata lor; 

Bucură-te, părinte, ocrotitorul tuturor românilor drepteredincioşi; 

Bucură-te, fiule şi fratele nostru, ţi-au zis toţi arhiereii, voievozii, prea cuvioşii, 
preoţii şi credincioşii creştini, care au trăit în sfinţenie şi se odihnesc în pace în 
mormintele din Maramureş şi din toată Ţara Românească, când ai intrat şi tu în 
mormântul tău ca într-o cămară împărătească; 

Bucură-te, părinte Iosif, arhiereul cel dreptcredincios al lui Hristos! 


Condacul al 13-lea (de trei ori) 

O, prea fericite părinte Iosif, cu credință şi cu umilinţă cinstind nevoinţele şi 
suferinţele tale, pentru care ai primit har de la Hristos, pentru aceasta cu smerenie 
îți cerem: roagă-te pentru noi, pentru toţi cei ce cinstim numele tău şi ne închinăm, 
şi cântăm lui Dumnezeu: Aliluia! 


Apoi se zic iarăşi: 


Icosul 1 

Pe părintele nostru losif mărturisitorul, pe arhiereul lui Hristos care împreună se 
află acum cu toţi sfinţii, în soborul cel mare al lui Hristos, să-l cinstim zicând: 
Bucură-te, că de la sânul mamei tale, te-a ales Domnul să slujeşti Sfintelor altare; 
Bucură-te, ce-l ce din tinereţe, ca Iosif cel prea frumos, fiul lui Iacov, ai fost iubit 
de Tatăl, de Fiul şi de Duhul Sfânt; 

Bucură-te, că Cel ce este harul şi adevărul, ţi-a luminat calea precum Domnul i-a 
luminat-o lui Moise, când şi-a apărat neamul ce zăcea în adâncă robie; 

Bucură-te, că până la sânge ai răbdat şi ai mărturisit pe Hristos înaintea dregă- 
torilor lumii pe care i-ai ruşinat şi nu te-ai înspăimântat nici de temniță, nici de 
moarte, ci şi în temniţă şi in faţa morţii, ai apărat credinţa cea dreaptă, pe care 
neamul tău a primit-o de la Hristos; 





Bucură-te, părinte Iosif, arhiereul cel dreptcredincios al lui Hristos! 


Condacul 1 

Apărătorul şi Mântuitorul nostru lisus Hristos, Fiul lui Dumnezeu, ne-a dăruit nouă 
un părinte şi învăţător sfânt pe dreptcredinciosul ierarh Iosif mărturisitorul, care 
asemenea Păstorului celui Bun care şi-a dat viaţa pentru mântuirea lumii, aşa şi 
Iosif mărturisitorul, cu fapta şi cu cuvântul, a luminat tot Maramureşul. Pentru 
aceasta, noi acum îi înălțăm cântări de laudă şi împreună cu el cu umilință şi 
credinţă cântăm Domnului: Aliluia! 


Şi apoi se citeşte această 
Rugăciune către Sfântul Iosif, mărturisitorul 


Iosife, părintele nostru, care eşti înconjurat de marele şi sfântul sobor de ierarhi şi 
de preoţi şi de monahii drepteredincioşi din Maramureş, care aţi apărat şi aţi păstrat 
lumina cea curată a credinţei adevărate şi acum staţi în faţa PreaSfintei Treimi şi vă 
rugaţi pentru fiii binecredincioşi din episcopia voastră, cu smerenie ne închinăm şi 
vă rugăm ocrotiți-ne cu rugăciunile voastre cele bineplăcute lui Dumnezeu, pe 
prunci îi apăraţi, pe tineri îi binecuvântaţi, pe bărbaţi îi întăriţi, pe femei le miluiţi, 
pe bătrâni şi pe bolnavi mângâiaţi, iar noi toţi pentru binefacerile voastre vom 
cânta lui Dumnezeu întotdeauna: Aliluia, Aliluia, Aliluia. 


losife, părintele nostru, nume prea luminat, pe care l-a purtat şi Iosif cel prea 
frumos fiul lui lacob, icoana lui Hristos şi losif cel drept, logodnicul Maicii 
Domnului şi ocrotitorul cel mare al Fiului lui Dumnezeu, cu credinţă şi cu umilință 
îți pomenim numele şi-ţi cinstim râvna cu care te-ai luptat pentru credinţa ortodoxă 
a maramureşenilor. Dumnezeu pentru aceasta te-a încununat cu cununa sfinţeniei şi 
a nemuririi, iar noi nu uităm suferințele tale, chinurile pe care le-ai îndurat în 
temniţa cea întunecoasă şi grea, în care te-au aruncat duşmanii Bisericii lui Hristos 
din Maramureş şi din Ardeal, pentru toate acestea ne plecăm în faţa arhieriei tale şi 
zicem: losife, părintele nostru, bucură-te, că Hristos te-a primit în curțile Sale şi în 
soborul marilor ierarhi şi mărturisitori ortodocşi din Maramureş şi Ardeal. 


Iosife, părintele nostru, Bucură-te că acum eşti înconjurat în ceruri de toți slujitorii 
Bisericii lui Hristos din Maramureş şi Ardeal pe care aşa mult i-ai cinstit şi I-ai 
iubit. 


losife, părintele nostru, azi ne minunăm văzând că jertfa şi ostenelile tale nu au 
rămas zadarnice, şi în tot Maramureşul şi Ardealul, Biserica dreptmăritoare are 





acum arhierei luminaţi, preoţi şi monahi binecuvântaţi de Dumnezeu şi veneraţi de 
poporul dreptcredincios. 


losife, părintele nostru, bucură-te şi priveşte peste ţara Maramureşului şi a Săt- 
marului, a Năsăudului şi Făgăraşului de unde slugile satanei au pustiit toate 
locaşurile monahale, acum din propria cenuşă s-au ridicat, au reînviat şi s-au înăl- 
ţat alte locaşuri duhovniceşti, vetre cereşti, unde au început să se desfăşoare ne- 
voinţele călugărești care luminează şi încălzesc sufletele drepteredincioşilor. 


losife, părintele nostru, te rugăm, întăreşte-ne credinţa, ca împreună cu toţi ierarhii 
şi sfinții mărturisitori ai dreptei credințe din Ardeal şi Maramureş să ne vedeţi 
umilinţa şi voinţa şi să strigaţi şi să rugaţi pe Domnul să ne ajute să putem sluji cu 
vrednicie pe Dumnezeu cel în Treime prea mărit, pe Maica Domnului, care este 
ocrotitoarea monahilor şi monahiilor şi preoților evlavioşi, ca mănăstirile să 
înflorească şi să se împodobească cu daruri cereşti, iar bisericile cele binecuvântate 
de Dumnezeu din sate şi oraşe să fie păzite, iar pe noi să ne izbăvească de duhul 
nepăsării şi al răcelii sufleteşti, care de la cel rău vine. 


Iosife, părintele nostru, tu întru toate ai urmat Sfinţilor Părinţi şi nu ai primit învă- 
țăturile străinilor de Dumnezeu, făcând pe căpeteniile acestora să se minuneze de 


măiestria ta şi de profunzimea cunoştinţelor tale, a Sfintelor Scripturi, zicând şi 
despre tine, aşa cum au zis de Hristos, cărturarii şi fariseii: „De unde are acesta 
atâta învăţătură şi cunoaşte Sfintele Scripturi“, iar drept credincioşii s-au bucurat 
şi te-au lăudat zicând: al nostru apărător şi luminător, bucură-te că nu ne-ai lăsat să 
cădem în întunericul ereziei ce înstrăinează de Hristos. 


Bucură-te, că luminat fiind de Duhul Sfânt ai răspuns şi înfruntat pe toţi cei ce sunt 
străini de Calea, Adevărul şi Viaţa care străluceşte şi călăuzeşte poporul drept- 
credincios, care se mântuieşte şi se pregăteşte pentru fericire şi frumuseţea cea 
veşnică, unde vor petrece cu Iisus Hristos. 


losife, părintele nostru, credincios fiind cuvântului lui Hristos, care a zis nu vă 
îngrijoraţi ce veţi grăi când vă vor duce în fața dregătorilor că Duhul vă va da vouă 
înţelepciune, şi putere şi cuvânt, ai stat cum a stat Domnul în faţa lui Pilat, în faţa 
celor ce te-au batjocorit pe tine şi Biserica şi pe preoţi şi poporul cel drept- 
credincios. 


losife, părintele nostru, deşi ai fost curat şi sfânt, arhiereu adevărat a lui Hristos, 
pentru credinţa ta curată te-au aruncat în temniţă şi te-au dat la moarte şi au lăsat 





poporul fără păstor, pentru că ei ştiau cuvântul prin care lisus Hristos ne-a arătat 
cum va face satana: Bate-voi păstorul şi se va risipi turma. 


losife, părintele nostru, umbra ta care a luminat Episcopia Maramureşului o 
întâlnim în fiecare biserică de la noi şi harul nu s-a îndepărtat din altarele la care tu 
ai slujit, ci preoţii şi acum primesc har peste har din Biserica strămoşească, pe care 
tu ai lăsat-o moştenire creştinilor, care şi astăzi aleargă la mănăstirile şi bisericile 
sfințite de Duhul Sfânt prin preoţi şi arhierei ce au urmat slujirea ta. 


losife, părintele nostru, harul şi adevărul l-ai pus mai presus de slava şi bogăţia cu 
care au încercat să te ispitească, ca pe Atanasie, cel urât de Hristos şi de poporul 
român. Slava şi bogăţia cu care au voit să te cumpere au trecut de mult, dar harul şi 
adevărul a rămas şi dă viaţă şi lumină şi mântuire la toţi cei ce trăiesc în sânul 
Bisericii lui Hristos din ţara voievozilor. 


losife, părintele nostru, har şi lumină şi pace din harul, lumina şi pacea lui Hristos, 
roagă pe Dumnezeu să reverse şi peste sufletele noastre, ale tuturor celor ce-ţi 
cinstim numele şi-ţi urmăm faptele. Ştim prea sfinţite şi de Dumnezeu încununate 
părinte losif că moaştele tale se află aici în ţara voievozilor, dar tu te-ai rugat, ca 
Moise şi Antonie cel mare, să fie necunoscut mormântul tău, pentru ca cei vicleni 
să nu îl batjocorească, iar drepteredincioşii să te caute în fiecare biserică, în fiecare 
cimitir, unde Biserica ortodoxă îşi are comoara cea mai scumpă, trupurile tuturor 
moşilor şi strămoşilor noştri ortodocşi, care mulţi au fost sfinți, pentru că au păzit 
credinţa şi au cântat lui Dumnezeu neîncetat Aliluia, Aliluia, Aliluia. 


lată, Domnul ne-a binecuvântat şi ţara şi poporul nostru cel drepteredincios mult 
asuprit s-au adunat acum laolaltă şi trăiesc ca într-o familie, într-o ţară liberă şi 
într-o Biserică părintească, în care ne-am născut, am crescut, ne-am format, ne-am 
luminat, ne-am înzestrat cu daruri, pe care le preţuiesc toate popoarele şi care ne 
vor da putere să înfruntăm valurile ce vor veni peste lume şi peste popoare în 
veacurile ce urmează. Pentru aceasta, ştiind că ai fost prietenul lui Hristos şi ai 
putere şi îndrăzneală faţă de Dumnezeu, te rugăm cere-l Celui Atotputernic ca şi de 
acum înainte să apere ţara şi poporul şi biserica noastră de toate primejdiile, iar 
casa în care se află creştinii purtători de Cruce ocroteşte-o cu rugăciunile tale prea 
sfinte. 


Din neam sfânt, neam ales, din familie ce făcea parte din preoţia împărătească te-ai 
născut prea alesule slujitor al lui Dumnezeu. Prea sfinte părinte Iosif, care ai fost şi 
arhiereu şi mucenic al Bisericii lui Hristos şi pentru credinţa şi nevoinţa ta ai primit 
putere de la Dumnezeu să te rogi pentru noi păcătoşii, care de multe ori ispitim pe 





Dumnezeu şi ne îndoim de dreptatea Lui, acum cu umilinţă alergăm şi ne rugăm, 
pomeneşte-ne şi pe noi în rugăciunile tale. Suntem încredinţaţi că Dumnezeu te va 
asculta şi pe tine aşa cum a ascultat pe lov, despre care, Dumnezeu, celor ce l-au 
ispitit le-a zis: duceţi-vă la robul meu lov şi îi cereţi „să se roage pentru voi şi din 
dragoste pentru el, voi fi îngăduitor, ca să nu Mă port cu voi după nebunia 
voastră“, aşa bine credinciosule părinte, împreună cu toţi sfinții şi cu Maica 
Domnului roagă-te pentru noi cei ce te avem ocrotitor şi neîncetat rugător către 
Dumnezeu. 


Stând în faţa cerului şi al pământului asemenea cu Vasile cel mare, roagă-L zicând: 
miluieşte Doamne pe poporul ce stă de faţă şi pe toţi cei ce pentru binecuvântate 
pricini nu sunt aici. Miluieşte-i pe ei şi pe noi după mulțimea milei Tale. Cămările 
lor, Domnul Dumnezeul nostru, le umple de tot binele; casele lor în pace şi bună 
înţelegere le păzeşte. Pe prunci îi creşte, tinereţile le călăuzeşte, bătrânețile le 
întăreşte, pe cei slabi la suflet îi îmbărbătează, pe cei risipiţi îi adună, pe cei rătăciţi 
de la dreapta credinţă îi întoarce şi îi împreună cu sfânta, soborniceasca şi apos- 
toleasca Biserică, pe cei bântuiți de patimi necurate îi slobozeşte, cu cei ce 
călătoresc pe ape, pe uscat şi prin aer împreună călătoreşte, văduvelor le ajută, pe 
orfani îi apără, pe cei robiţi îi izbăveşte, pe cei bolnavi îi tămăduieşte. 


Adu-ţi aminte, Doamne, Dumnezeul nostru, de cei ce sunt în judecăţi, în prigoniri, 
în amară robie şi în orice fel de necaz şi strâmtoare. Adu-ţi aminte, Doamne, 
Dumnezeul nostru, de toţi cei ce au trebuinţă de marea Ta milostivire, de cei ce ne 
iubesc pe noi şi de cei ce ne urăsc, şi de cei ce ne-au poruncit nouă nevrednicilor să 
ne rugăm pentru dânşii. Adu-ţi aminte, Doamne, Dumnezeul nostru, de toţi bine- 
credincioşii creştini de pretutindeni şi peste toţi varsă mila ta cea bogată, împlinind 
cererile cele spre mântuire. Şi pe cei ce din neştiință sau uitare nu i-am pomenit, 
pomeneşte-i Tu Cel ce ştii pe fiecare din pântecele maicii lui. Că Tu eşti Doamne 
ajutătorul celor fără de ajutor, nădejdea celor fără de nădejde, izbăvitorul celor 
înviforaţi, liman liniştitor tuturor celor ce călătoresc pe valurile înviforate a vieţii 
acesteia. Tu eşti doctorul bolnavilor şi apărătorul călătorilor. De aceea Doamne 
Dumnezeul nostru, fii tuturor de toate, Cel ce ştii pe fiecare şi cererea lui, şi casa 
lui şi nevoile lui. 


Izbăveşte Doamne, ţara noastră şi toate oraşele şi satele, de ciumă, de cutremur, de 
potop, de foc, de gheaţă, de venirea unor neamuri străine şi războiul cel dintre noi, 
cercetează-ne pe noi Doamne cu bunătatea Ta. Arată-ne nouă bogatele tale bine- 
faceri; vremuri bune şi de folos ne dăruieşte. Ploi line spre rodirea pământului, ne 
trimite. Binecuvântează Doamne cununa Anului. Fă să înceteze dezbinarea Bi- 
sericilor, potoleşte întărâtarea păgânilor, răzvrătirea eresurilor o risipeşte cu 





puterea Duhului Tău cel PreaSfânt, pe noi pe toţi ne primeşte întru împărăţia Ta. 
Aşa te roagă prea sfinţite părinte losife, arhiereul cel iubit al lui Hristos, pentru noi. 
Poporul cel binecredincios, te va lăuda şi cu evlavie va cinsti viaţa şi credinţa ta. 


Știm „că mult poate rugăciunea dreptului“ de aceea şi noi, ne-am îndreptat glasul 
în slujba aceasta şi am lăudat nevoinţele şi suferinţele tale, care nu au fost trecute 
cu vederea de Stăpânul cerului şi al pământului, ci te-a încununat şi te-a aşezat în 
ceata sfinţilor şi ţi-a dat dreptul să te rogi pentru noi, şi putere ţi-a dat să faci 
minuni, izbăvindu-i pe toţi cei ce se închină Tatălui şi Fiului şi Sfântului Duh, de 
toate relele şi de toate muncile iadului. 


Sursa: Viaţa şi Acatistul Sfântului ierarh Iosif mărturisitorul din Maramureş, 
Editura Episcopiei Maramureşului şi Sătmarului Baia Mare, 2006 


Vieţile Sfinţilor - Sfântul ierarh Iosif mărturisitorul, episcopul 
Maramureşului (sec. XVII - XVIII) 


Pământul românesc, această grădină a Maicii Domnului, este plin de vetre duhov- 
niceşti şi de jertfele martirilor, de nevoinţele cuvioşilor, de suferințele celor 
statornici în credinţa străbună, ale căror nume n-au fost toate scrise în documente, 
dar pe care Dumnezeu le-a trecut în "Cartea veşniciei”. 


Cercetându-ne trecutul şi cinstind pe sfinţii noştri martiri, cuvioşi, mărturisitori, 
preoţi şi credincioşi, care s-au învrednicit de a primi de la Dumnezeu "Cununa 
sfinţeniei" şi ale căror nume au rămas în evlavia credincioşilor, aflăm la loc de 
cinste şi numele episcopului Iosif al Maramureşului. 





EI s-a născut într-un sat din părțile Năsăudului, dintr-o familie de oameni luminaţi 
şi curaţi la suflet, puternic înrădăcinaţi în credinţa ortodoxă. 


Învățătura şi-a dobândit-o de la preoţii satelor, dar şi de la călugării din mănăstirile 
şi schiturile maramureşene, de care s-a simţit atras încă din copilărie. După slujirea 
sa ca preot, a fost ales episcop, în 1690, în vremuri de grele încercări pentru 
românii din ţinuturile Maramureşului. 


Hirotonit arhiereu în Moldova, pentru ținutul Maramureşului, de marele mitropolit 
Dosoftei, el a primit, odată cu darul arhieriei şi îndemnul de a veghea cu stăruință 
la păstrarea şi apărarea dreptei credințe în Maramureşul acelor vremuri, mult 
încercat de uneltirile celor potrivnici Ortodoxiei şi unde vlădicii români nu puteau 
să rămână în scaun decât doi-trei ani, după care erau nevoiţi să pornească pe 
drumul pribegiei. A avut la început reşedinţa la Mănăstirea Sfântul Mihail din Peri, 
apoi când acesta a încetat să mai existe, s-a mutat lângă cetatea Hust, iar spre 
sfârşitul păstoririi a stat pe rând la mănăstirile Giuleşti şi Budeşti din Maramureş. 


Din documentele vremii aflăm că acest vlădică a fost un neobosit păstor sufletesc 
şi cu mare grijă pentru turma sa, şi totodată, un dârz apărător al dreptei credinţe, 
într-o vreme când duşmanii Ortodoxiei reuşiseră, prin diferite mijloace, să sfărâme 
unitatea religioasă şi sufletească a românilor transilvăneni şi când făceau sforțări 
mari ca să înstrăineze şi pe românii din Maramureş şi de la legea strămoşească. 


Necruţând ostenelile, el a vizitat parohiile, a ţinut soboarele şi a apărat interesele 
Bisericii româneşti cu rară pricepere pentru acele vremi cu arma puternică a 
cuvântului şi a scrisului, ca un cărturar învăţat şi dibaci mânuitor al condeiului 
împotriva vrăjmaşilor credinţei sale strămoşeşti. 


Chemat la Viena, în 1701, unde i s-a făcut propunerea de părăsire a credinţei orto- 
doxe, el a respins categoric această încercare de trădare a Ortodoxiei, ceea ce a 
îndârjit mult pe cei ce urmăreau prin orice mijloace dezbinarea religioasă şi de 
neam a românilor transilvăneni. Căutând să se răzbune, aceştia s-au năpustit asupra 
lui cu calomnii şi învinuiri de tot felul, pentru a-l compromite înaintea turmei sale. 
Că urmare a unor asemenea învinuiri, ce proveneau din cercurile vrăjmaşilor 
Ortodoxiei, episcopul Iosif a fost chemat la Sibiu pentru a fi tras la răspundere în 
fața guvernului Transilvaniei. EI s-a prezentat fără teamă la judecată şi s-a apărat 
cu demnitate şi curaj, drept pentru care a fost trimis în temniţă, de unde a fost scos 
la insistenţele clerului şi credincioşilor Maramureşului. 





În martie 1705 însă, uneltitorii s-au ridicat cu şi mai multă înverşunare împotriva 
lui şi în urma unor nedrepte învinuiri, sub povara cărora căzuseră victime, mai 
înainte Sfinţii ierarhi Ihe lorest şi Sava Brancovici, mitropoliţii Ardealului, 
episcopul Iosif a fost aruncat din nou în temniţă, fără judecată, de data aceasta în 
cetatea Hust. Fraţii români din Maramureş au protestat cu hotărâre împotriva 
acestei samavolnicii şi au cerut stăruitor eliberarea arhipăstorului lor. A fost pus în 
libertate la sfârşitul anului 1705, dar nu i s-a îngăduit să mai rămână în fruntea 
turmei sale. 


A revenit totuşi în scaunul de episcop al Maramureşului în anul 1711, dar la scurtă 
vreme, în urma suferințelor îndurate, a trecut la cele veşnice cu conştiinţa curată că 
a mărturisit şi a slujit cu credincioşie Legea strămoşească, până la sfârşitul zilelor 
sale. 


Dacă la actul dezbinărilor religioase a românilor transilvăneni din 1700 n-a luat 
parte nici un român din Maramureş, aceasta se datoreşte desigur şi episcopului 
Iosif, care a răspuns cu cinste misiunii sale, apărând cu jertfelnicie şi pricepere 
obştea credincioşilor împotriva tuturor uneltirilor duşmanilor Ortodoxiei. 


De la mutarea sa la Domnul, el a intrat în evlavia şi cinstirea credincioşilor 


ortodocşi maramureşeni ca un îndreptător şi apărător al credinţei, ca un 
mărturisitor neînfricat al Evangheliei lui Hristos şi ca un ierarh care şi-a pus 
sufletul său pentru turma încredinţată lui spre păstorire, numele lui fiind înscris şi 
în ceruri, dar mai ales, în evlavia şi conştiinţa credincioşilor. 


Cu ale cărui sfinte rugăciuni, Doamne lisuse Hristoase, Fiul lui Dumnezeu, mi- 
luieşte-ne şi ne mântuieşte pe noi. Amin. 

